แห่ร้องผู้แทนการค้าเปิดทางลงทุนในพม่า
เอกชนร้อง “ทีทีอาร์” หนุนเปิดทางลงทุนในพม่า
27 มี.ค. 2555

เอกชนร้อง “ทีทีอาร์” หนุนเปิดทางลงทุนในพม่า 
นายโอฬาร ไชยประวัติ ประธานผู้แทนการค้าไทย (ทีทีอาร์) เปิดเผยว่า เอกชนจำนวนมากเรียกร้องมายังทีทีอาร์ว่าต้องการให้สนับสนุนภาคเอกชนในการลงทุนที่ประเทศพม่า โดยเฉพาะการลงทุนในนิคมอุตสาหกรรมทวาย เช่นสิ่งทอ เสื้อผ้าสำเร็จรูป เฟอร์นิเจอร์ไม้ อาหาร และพลังงานทดแทน เนื่องจากพม่ากำลังเติบโตและมีทรัพยากรพร้อม 
“เอกชนต้องการให้ทีทีอาร์เข้ามาช่วยเหลือประสานให้มีการอำนวยความสะดวกให้เอกชนไทยออกไปลงทุนหรือทำการค้ากับต่างประเทศ ซึ่งทีทีอาร์จะจัดทำรายละเอียดเสนอให้ น.ส.ยิ่งลักษณ์ ชินวัตร นายกรัฐมนตรี ให้พิจารณามอบหมายทีทีอาร์ดำเนินการอย่างเป็นทางการต่อไป” นายโอฬาร กล่าว
นายโอฬาร ระบุว่า ทีทีอาร์ชุดนี้มีนโยบายสานต่องานของทีทีอาร์ชุดก่อน ทั้งการสนับสนุนการขยายการค้าการลงทุนไปยังประเทศเกิดใหม่อาเซียน ประเทศในกลุ่มตะวันออกกลาง ยุโรปตะวันออก แต่เน้นที่การขยายการค้าการลงทุนในอาเซียน โดยเฉพาะพม่า เพื่อรองรับการเป็นประชาคมเศรษฐกิจอาเซียนในปี 2558